b'\n_START_ARTICLE_\nKobarid\n_START_SECTION_\nGeografske zna\xc4\x8dilnosti\n_START_PARAGRAPH_\nKobari\xc5\xa1ka kotlina je raz\xc5\xa1irjen del so\xc5\xa1ke doline, ki je nastala na mestu, kjer reka So\xc4\x8da zapusti visoki alpski svet in se dolina zdru\xc5\xbei s St\xc3\xa1rijskim podoljem. Prav zaradi take lege ima Kobarid v prometnem pomenu pomembno strate\xc5\xa1ko lego. Na zahod se povezuje s \xc4\x8cedadom (Cividale del Friuli) in Vidmom (Udine) v Furlanijo, na sever preko prelaza Predel (Passo di Predil) v Trbi\xc5\xbe (Tarvisio), na jug pa z Novo Gorico._NEWLINE_Mesto na severozahodu obkro\xc5\xbea pogorje Stola, na jugu Matajurja, preko So\xc4\x8de pa Krnsko pogorje. Ima zna\xc4\x8dilno gru\xc4\x8dasto podobo, hi\xc5\xa1e so nadstropne, kobari\xc5\xa1kega tipa s pridihom sredozemske arhitekture. Ulice so zelo ozke, zato je bila za dana\xc5\xa1nji promet v letu 2007 zgrajena primernej\xc5\xa1a vzhodna obvoznica v smeri proti Bovcu. _NEWLINE_V smeri proti Robi\xc4\x8du se razteza mo\xc4\x8dvirnat svet imenovan Kobari\xc5\xa1ko Blato, ki ga odmaka potok Idrija, pritok So\xc4\x8de. Do 1. svetovne vojne so bili na njem trije mlini. Blato so pri\xc4\x8deli izsu\xc5\xa1evati \xc5\xbee leta 1874 in regulirali Idrijo. Leta 1960 so melioracijska dela obnovili in pridobili rodovitna polja in travnike. Na Blatu je danes tudi ribogojnica.\n_START_SECTION_\nZgodovina\n_START_PARAGRAPH_\nKobarid je znan po burni preteklosti. Obmo\xc4\x8dje dana\xc5\xa1njega Kobarida je bilo poseljeno \xc5\xbee v Hal\xc5\xa1tatski dobi, saj so na terasah arheologi odkrili 1079 grobov s pridatki. Izkopanine se nahajajo v tr\xc5\xbea\xc5\xa1kem in tolminskem muzeju._NEWLINE_Arheologi pa so na\xc5\xa1li tudi ostanke iz Rimskih \xc4\x8dasov, saj je bil takrat Kobarid pomembna postojanka na poti Oglej - Norik. Ostanki so vidni proti naselju Trnovo._NEWLINE_V 12. stoletju je kraj pripadal oglejskim patriarhom oziroma \xc4\x8dedajskemu kapitlju. V 15. stoletju pripade gori\xc5\xa1kim grofom, po smrti Lenarta (zadnjega gori\xc5\xa1kega grofa) pa Habsbur\xc5\xbeanom. Lastniki so ga dajali v najem razli\xc4\x8dnim plemi\xc5\xa1kim dru\xc5\xbeinam. Na eni od hi\xc5\xa1 v mestu je grb \xc4\x8cukov (Zucco) iz \xc4\x8cedada iz leta 1661. Kobaridci so vztrajali pri poganski veri vse do leta 1331, ko so jim \xc4\x8cedajci v kri\xc5\xbearski vojni uni\xc4\x8dili verske simbole._NEWLINE_Iz \xc4\x8dasa preseljevanja ljudstev (po razpadu rimskega imperija) izvira tudi arheolo\xc5\xa1ko najdi\xc5\xa1\xc4\x8de Tonovcov grad, kjer so na\xc5\xa1li ostanke prvih cerkva na Slovenskem. _NEWLINE_Konec 16. stoletja dobi Kobarid mitnico na cesti proti Predelu. Leta 1688 kraj uni\xc4\x8di po\xc5\xbear. Leta 1750 je bil obnovljen most \xc4\x8dez So\xc4\x8do, po katerem se je po padcu Bene\xc5\xa1ke republike proti severu pomikala tudi Napoleonova vojska. Most je bil med umikom lokalnih mobiliziranih vojakov ob za\xc4\x8detku bojev na so\xc5\xa1ki fronti poru\xc5\xa1en, nov, dana\xc5\xa1nji, pa je bil postavljen v neposredni bli\xc5\xbeini. Doma\xc4\x8dini dana\xc5\xa1nji most imenujejo po starem mostu Napoleonov most._NEWLINE_Leta 1878 je bil v Kobaridu tabor, na katerega so pri\xc5\xa1li ljudje iz \xc5\xa1ir\xc5\xa1e okolice, med njimi tudi bene\xc5\xa1ki Slovenec Peter Podreka, ki je tamkaj\xc5\xa1njemu pevskemu zboru napisal pesem. Uglasbil jo je Hrabroslav Volari\xc4\x8d. Pesem ima naslov Slovenskim mladenkam. Leta 1895 so v Kobaridu ustanovili sodi\xc5\xa1\xc4\x8de._NEWLINE_Kobarid je prepoznaven predvsem po so\xc5\xa1ki fronti in njenem zaklju\xc4\x8dku, imenovanem \xc4\x8cude\xc5\xbe pri Kobaridu. V tej veliki gorski bitki med Italijo in Avstro-Ogrsko ter Nem\xc4\x8dijo je sodelovalo veliko vojakov razli\xc4\x8dnih narodov. Ta bitka pa je pomembna tudi zaradi uspe\xc5\xa1nega napada s kemi\xc4\x8dnim oro\xc5\xbejem pri Bovcu. Oktobra 1917 so Nemci in Avstrijci v 12. ofenzivi prodrli italijanske polo\xc5\xbeaje pri Bovcu (napad s klorom) in Tolminu ter potiskali Italijane proti Kobaridu in pozneje goboko v Italijo, vse do reke Piave._NEWLINE_V spomin na tragi\xc4\x8dne vojne dogodke je bila na "Gradi\xc4\x8du" okrog cerkve sv. Antona sezidana italijanska kostnica, kjer so shranjeni posmrtni ostanki padlih italijanskih vojakov. Dogodki, ki so se odvijali za \xc4\x8dasa so\xc5\xa1ke fronte je dokumentirana tudi v Hemingwayevem romanu Zbogom oro\xc5\xbeje._NEWLINE_V \xc4\x8dasu druge svetovne vojne je Kobarid postal sede\xc5\xbe Kobari\xc5\xa1ke republike, ki so jo razglasili 10. septembra 1943 le dva dni po kapitulaciji Italije. Republika je pokrivala obmo\xc4\x8dje od potoka Boka na severu, Bene\xc5\xa1ko Slovenijo do Mosta (Ponte San Quirino) na zahodu, okolico Kobarida, ter vi\xc5\xa1je le\xc5\xbee\xc4\x8de predele desnega brega reke So\xc4\x8de do Gori\xc5\xa1kih Brd na jugu. Obstajala je do 1. novembra 1943, ko je Kobarid zasedla nem\xc5\xa1ka vojska._NEWLINE_Od leta 1868 do 1873 je v Kobaridu \xc5\xbeivel Simon Gregor\xc4\x8di\xc4\x8d, ki je leta 1871 ustanovil \xc4\x8ditalnico. Na trgu sredi naselja stoji spomenik, ki ga je naredil Jakob Savin\xc5\xa1ek. V Kobaridu je deloval tudi Henrik Tuma, ki je imel leta 1897 velik politi\xc4\x8den shod, politi\xc4\x8dno pa se je udejstvoval tudi v letih 1919 do 1921.\n_START_SECTION_\nGospodarstvo\n_START_PARAGRAPH_\nKobarid je v drugi polovici 20. stoletja pri\xc4\x8del razvijati industrijo. Najprej so leta 1947 obnovili opekarno, ki je stala na obmo\xc4\x8dju Kobari\xc5\xa1kega Blata. Zaradi nerentabilnosti so jo zaprli po 15 letih delovanja. V letih 1954 do 1965 so imeli mizarsko podjetje in \xc5\xbeago. Leta 1951 je bila odprta tovarna igel TIK Kobarid, ki deluje \xc5\xa1e danes. V letu 1955 je bila ustanovljena mlekarna in sirarna, ki pod imenom PLANIKA deluje tudi \xc5\xa1e sedaj. Nekaj let je v Kobaridu obratovala tudi tovarna pletenin Angora._NEWLINE_Danes se ljudje ukvarjajo s terciarno dejavnostjo, mnogo jih dela v turizmu in gostinstvu. Na delo pa hodijo tudi v sosednjo Italijo.\n_START_SECTION_\nKulinarika\n_START_PARAGRAPH_\nKobarid je kulinari\xc4\x8dno prepoznaven po Kobari\xc5\xa1kih \xc5\xa1trukljih, ki jih vsaka kobari\xc5\xa1ka gospodinja pripravi na malo druga\xc4\x8den na\xc4\x8din in se nanje "podpi\xc5\xa1e" s svojm odtisom prsta v sredino \xc5\xa1truklja. Prednikom so Kobari\xc5\xa1ki \xc5\xa1truklji pomenili krep\xc4\x8dilni prigrizek med kme\xc4\x8dkimi opravili, danes pa se ga lahko kot sladico oku\xc5\xa1a v kobari\xc5\xa1kih gostilnah in restavracijah. Kobari\xc5\xa1ki \xc5\xa1trukelj je narejen iz preprostega parjenega testa in zelo bogatega nadeva, katerega bistvena sestavina so doma\xc4\x8di orehi, pika na i pa mu daje priliv iz masla in drobtin. _NEWLINE_Vsako leto na \xc4\x8dast tej lokalni sladici v Kobaridu prirejajo festival \xc5\xa0trukljada, kjer lahko obiskovalci poskusijo kobari\xc5\xa1ke \xc5\xa1truklje, ki jih pripravijo kobari\xc5\xa1ke gostilne in restavracije, zdru\xc5\xbeene v Kobari\xc5\xa1ki gastronomski krog.'